Student wat glo rower doodsteek in hofArgieffoto ŉ IT-student aan die Nelson Mandela-universiteit is Dinsdag op R500 borgtog vrygelaat nadat hy na bewering die naweek ŉ vermeende rower met dié se mes doodgesteek het. Kol. Priscilla Naidu, woordvoerder van die polisie, sê Athanathi Zenani (23) is sedert vroeg Sondagoggend aangehou hangende sy eerste hofverskyning vandag waar hy op aanklag van moord verskyn het. Zenani, wat elders in die Oos-Kaap woon en privaat in die Baai loseer, was Sondag omstreeks 05:30 in Sentraal te voet op pad huis toe. Op die hoek van Mackay- en Campbellstraat is hy genader deur twee mans, van wie een met ŉ mes gewapen was. Hulle het die student glo van sy selfoon beroof. “Zenani het die mes van die vermeende rower afgevat en hom na bewering daarmee [dood]gesteek,” het Naidu vroeër aan Maroela Media gesê. “Die ander vermeende rower het weggehardloop, maar beamptes van ŉ veiligheidsmaatskappy wat in die omgewing op patrollie was, het hom in hegtenis geneem.” Volgens Naidu het Zenani ŉ skoon misdaadrekord en is hy van voorneme om onskuldig te pleit wanneer sy verhoor op 31 Januarie begin.